section_heading: Pod nadzorom UDB-e
paragraph_text: U ožujku 1948. poslan je na odsluženje vojnog roka u Đakovicu, grad na jugozapadu Kosova, te je zbog tadašnje klime oko IB-a bio osumnjičen da se neprijateljski izražavao o jugoslavenskom CK-u, te kako se šovinistički odnosio prema pojedinim vojnicima, pripadnicima makedonske nacionalnosti. Vojno tužilaštvo je 15. rujna 1948. otvorilo kaznenu istragu u JA, protiv Jambrušića, da bi dana 19. studenoga 1948. donijelo rješenje kojim se obustavlja kazneni postupak. Demobiliziran je iz JA u proljeće 1949. S obzirom da je tijekom služenja vojnog roka bio sumnjičen da se izjasnio o rezoluciji IB-a, bio je registriran u kartoteci UDB-e Hrvatske, IV. odsjeka, da bi zbog navodnog pristajanja uz rezoluciju IB-a, i u kasnijim razdobljima socijalističke Jugoslavije, 1970., Služba državne sigurnosti (SDS) vršila provjeru, te su iznijeli zapažanje kako nisu primijetili da se Jambrošić ili netko iz njegove uže obitelji negativno izražavao protiv društveno - političkog uređenja Jugoslavije.